b'\n_START_ARTICLE_\nGale Brewer\n_START_SECTION_\nKarriere\n_START_PARAGRAPH_\nBrewer studerede ved Columbia University og Bennington College og tog derp\xc3\xa5 en MPA-grad fra Harvards John F. Kennedy School of Government._NEWLINE_Fra 1975-1978 var Brewer tidsplanl\xc3\xa6gningschef for Mary Anne Krupsak, den tidligere viceguvern\xc3\xb8r for New York. Fra 1978-1990 var hun stabschef for Ruth Messinger. Derp\xc3\xa5 var hun fra 1990-1994 direkt\xc3\xb8r for New York City Office of Federal Relations i New York under David Dinkins\' embedsperiode. Fra 1994-1998 var hun n\xc3\xa6stkommanderende Public Advocate for Intergovernmental Affairs under Mark J. Green._NEWLINE_Brewer var derefter projektleder for New Yorks nonprofit-projekter og samarbejdede med Telesis Corporation, som er et privat selskab, der bygger billige boliger. Hun var medlem af Manhattans lokalr\xc3\xa5d 7 og formand for staten New Yorks afdeling af National Women\'s Political Caucus. I 2000 blev hun n\xc3\xa6vnt af Daily News som nummer 20 af "50 New Yorkere at holde \xc3\xb8je med i 2001"._NEWLINE_Brewer blev valgt til New Yorks byr\xc3\xa5d og indtr\xc3\xa5dte i det i 2002. Ved hvert nyt valg i henholdsvis 2003, 2005 og 2009 fik hun over 80% af de afgivne stemmer._NEWLINE_Brewer har v\xc3\xa6ret medvirkende til at f\xc3\xa5 talrige love gennemf\xc3\xb8rt, herunder lovgivning, som beskytter tjenestefolk, en lov som opretter Broadband Advisory Committee, en lov om oprettelse af et elektronisk registreringssystem for d\xc3\xb8dsfald, to love med det form\xc3\xa5l at udrydde graffiti og forhindre u\xc3\xb8nskede opkl\xc3\xa6bninger samt lovgivning, som foreskriver, at byens officielle udgivelser skal v\xc3\xa6re tilg\xc3\xa6ngelige via internettet.\n_START_SECTION_\nUdvalgsarbejde\n_START_PARAGRAPH_\nBrewer var formand for teknologiudvalget for regeringsanliggender fra 2002-2009 og er nu formand for udvalget for offentlige driftsopgaver._NEWLINE_Blandt de \xc3\xb8vrige udvalg, som byr\xc3\xa5dsmedlem Brewer er medlem af, er: \xc3\x86ldreforsorg; \xc3\xb8konomi, velf\xc3\xa6rdsudvalget, udvalget for h\xc3\xb8jere undervisning; bolig- og byggeudvalget, udvalget for mental sundhed; teknologi; transport og havne. Desuden er hun medformand for sit partis gruppe fra Manhattan, sidder i byr\xc3\xa5dets budgetl\xc3\xa6gningsgruppe og er medlem af arbejdsgruppen for forretningsordenen._NEWLINE_Foruden dette var Brewer medlem af staten New Yorks "Universal Broadband Initiatives" aktionsgruppe for digitale f\xc3\xa6rdigheder og samfundsinvolvering og med i en undergruppe om retsh\xc3\xa5ndh\xc3\xa6velse og m\xc3\xa6gling under New Yorks statsadvokats arbejdsgruppe for fast ejendom. Hun har ogs\xc3\xa5 siddet i biblioteksr\xc3\xa5dgivningsudvalget for Foundation Center og i udvalget for informationsteknologi og kommunikation under National League of Cities._NEWLINE_For tiden er hun medlem af bestyrelsen for Eleanor Roosevelt Legacy Committee og er med i r\xc3\xa5dgivningsgruppen for John Jay College of Criminal Justice og for William E. Macaulay Honors College. Endelig har Gale ogs\xc3\xa5 en bestyrelsespost i New York Academy of Medicines \xc3\xa6ldreomsorg.\n_START_SECTION_\nFamilie\n_START_PARAGRAPH_\nBrewer er gift med Cal Snyder. De har adopteret adskillige b\xc3\xb8rn.'